དེ་ལ་ཡོངས་གྲགས་ལྟར་བོད་ཀྱི་བཙན་པོ་མཐའ་མ་ཁྲི་དར་མ་འུ་དུམ་བཙན་ལ་སྲས་ཡུམ་བརྟན་དང་འོད་སྲུང་གཉིས་འཁྲུངས་པ་ལས་རྒྱལ་སྲས་གཉིས་སོ་སོའི་ཡུམ་གྱི་ཕྱོགས་ཞང་བློན་རྣམས་མ་མཐུན་ཏེ།བཙན་པོའི་རྒྱལ་རྒྱུད་སྟོབས་ཤུགས་ཁག་གཉིས་སུ་གྱེས་ནས་བློན་འབངས་ཐ་དད་ཀྱིས་བཟུང་སྟེ་ཡུམ་བརྟན་ཕྱོགས་ཀྱིས་དབུ་རུ་སྟེ་དེང་གི་ལྷ་ས་ཕྱོགས་དང་།འོད་སྲུང་གིས་གཡོ་རུ་སྟེ་དེང་གི་ལྷོ་ཁ་ཕྱོགས་བཟུང་ནས་དབུ་གཡོ་འཁྲུག་པ་བྱས་ཏེ་ལོ་མང་རིང་མངའ་ཐང་འཕྲོག་རྩོད་བརྒྱབ།མངའ་བདག་འོད་སྲུང་ལ་སྲས་དཔལ་འཁོར་བཙན་འཁྲུངས་ཤིང་།འདིས་ཐོག་མར་གཡོ་རུ་ལ་དབང་བྱས་ཡོད་ཀྱང་ཕྱིས་སུ་ཡུམ་བརྟན་གདུང་རྒྱུད་ཀྱིས་དབུ་རུ་མ་ཟད་རིམ་གྱིས་གཡོ་རུའི་ཕྱོགས་ལ་དབང་བྱས་པས།དཔལ་འཁོར་བཙན་བློན་འབངས་འཁོར་བཅས་གཡས་རུ་གཙང་ཕྱོགས་སུ་བྱོལ་ནས་མཐར་ཁོང་ཉིད་གཙང་གྲོམ་པ་ལྷ་རྩེ་ནས་བློན་པོ་སྙགས་སྟག་རྩེ་བྱ་བས་བཀྲོངས།ཡང་དེ་བཀྲོངས་རྐྱེན་ནི་ལྡེའུ་ཆོས་འབྱུང་རྒྱས་པ་རུ་སྙགས་ཕྱེད་གཙང་དུ་བཤུག་པར་བྱས་པ་དང་།གཙང་གི་འདྲེ་འབྲེ་ཕྱེད་མར་ཡར་ལུངས་སུ་དབབ་པར་བྱས་པས་སོ།།ཞེས་བཀོད་པ་བཞིན་སྐབས་དེར་དཔལ་འཁོར་བཙན་གྱི་འཁོར་སྙགས་དང་བཅས་པའི་བློན་འབངས་མང་པོ་ཞིག་གཙང་ཕྱོགས་སུ་ཡུལ་གྱར་ལ་ཡོང་བ་དང་།གཙང་ཕྱོགས་ཀྱི་མི་སེར་མང་པོ་མར་རང་ཡུལ་ཡར་ལུང་དུ་འགྲོ་རུ་བཅུག་སྟབས།བློན་སྙགས་ཀྱིས་རྒྱལ་པོའི་བྱ་སྤྱོད་དེ་ལ་མ་རངས་ནས་ཁོང་བཀྲོངས་པ་ཡིན་འདུག་ལ།འདིས་ནི་སྐབས་དེའི་བོད་ཀྱི་སྤྱི་ཚོགས་ལ་ཡ་ཡོམ་ཆེན་པོ་བྱུང་སྟེ་བོད་འབངས་བྱིངས་ལ་བདེ་བའི་གོ་སྐབས་མེད་པ་མཚོན་ཐུབ་བོ།།